### NN 86/2017 (30.8.2017.), OBVEZATNE UPUTE BROJ DLS-I – redoslijed izbornih radnji i tijek rokova

DRŽAVNO IZBORNO POVJERENSTVO REPUBLIKE HRVATSKE

2068

Na osnovi članka 109., u svezi članka 48. Zakona o lokalnim izborima (»Narodne novine«, broj 144/12 i 121/16., dalje: Zakon), Državno izborno povjerenstvo Republike Hrvatske (dalje: Državno izborno povjerenstvo) u sastavu Đuro Sessa, dipl. iur., predsjednik, Vesna Fabijančić-Križanić, dipl. iur., potpredsjednica, Ana Lovrin, dipl. iur., potpredsjednica, Jakob Miletić, dipl. iur., potpredsjednik, Renata Šantek, dipl. iur., potpredsjednica, Slaven Hojski, dipl. iur., član, Janja Horvat Drobnjak, dipl. iur., članica, Emil Tomljanović, dipl. iur., član i Josip Vresk, dipl. iur., član, na sjednici održanoj 28. kolovoza 2017., donijelo je

OBVEZATNE UPUTE BROJ DLS-I

REDOSLIJED IZBORNIH RADNJI I TIJEK ROKOVA

1. Odlukom Vlade Republike Hrvatske o raspisivanju dopunskih izbora za članove predstavničkih tijela jedinica lokalne samouprave iz reda pripadnika nacionalne manjine, od 24. kolovoza 2017., klasa: 022-03/17-04/304, urbroj: 50301-25/06-17-2, raspisani su dopunski izbori za članove općinskog vijeća u općinama Lasinja i Polača iz reda pripadnika srpske nacionalne manjine te dopunski izbori za članove općinskog vijeća u općinama Petrijanec, Kotoriba i Podturen iz reda pripadnika romske nacionalne manjine (dalje: dopunski izbori).

Odluka Vlade Republike Hrvatske stupa na snagu 31. kolovoza 2017.

Izbori će se održati u nedjelju, 1. listopada 2017.

2. Rokovi teku od

1. rujna 2017. u 00:00 sati.

3. Prijedlozi kandidacijskih lista na dopunskim izborima moraju prispjeti nadležnom općinskom izbornom povjerenstvu u roku od 14 dana od dana stupanja na snagu odluke o raspisivanju izbora, dakle

14. rujna 2017. do 24:00 sata

(članak 21. stavak 1. Zakona).

4. Nadležno općinsko izborno povjerenstvo sastavit će i objaviti sve pravovaljano predložene kandidacijske liste, kao i zbirnu listu, u lokalnim sredstvima javnog priopćavanja i tisku, na oglasnoj ploči i internetskim stranicama jedinice, u roku 48 sati od isteka roka za kandidiranje, dakle

16. rujna 2017. do 24:00 sata

(članak 26. stavak 1. Zakona).

5. Nadležna općinska izborna povjerenstva dostavit će Državnom izbornom povjerenstvu pravovaljane kandidacijske liste radi objave cjelovite informacije o svim kandidacijskim listama.

Objava Državnog izbornog povjerenstva ne predstavlja izbornu radnju u smislu zaštite izbornog prava.

(članak 26. stavak 2. Zakona).

6. Izborna promidžba počinje danom objave zbirnih lista kandidacijskih lista te traje zaključno do 24 sata prije dana održavanja izbora, dakle do

29. rujna 2017. do 24:00 sata

(članak 35. stavak 1. Zakona).

7. Zabrana izborne promidžbe /izborna šutnja/, kao i objavljivanje privremenih rezultata ili procjena rezultata izbora traje tijekom cijelog dana koji prethodi danu održavanja izbora kao i na dan održavanja izbora do zaključno 19:00 sati, dakle

od 30. rujna 2017. u 00:00 sati

do 1. listopada 2017. u 19:00 sati

(članak 35. stavak 3. Zakona).

8. Nadležno općinsko izborno povjerenstvo objavit će koja su biračka mjesta određena s naznakom koji birači imaju pravo glasovati na pojedinim biračkim mjestima, najkasnije 15 dana prije dana održavanja izbora, dakle do

15. rujna 2017. do 24:00 sata

(članak 69. stavak 1. Zakona).

9. Političke stranke dužne su odrediti članove pojedinih biračkih odbora i dostaviti njihova imena nadležnim općinskim izbornim povjerenstvima najkasnije 12 dana prije dana održavanja izbora, dakle do

18. rujna 2017. do 24:00 sata

(članak 42. stavak 6. Zakona).

Ako političke stranke ne odrede članove pojedinih biračkih odbora odnosno ako prijedlozi za imenovanje članova biračkih odbora ne prispiju nadležnim općinskim izbornim povjerenstvima, nadležna općinska izborna povjerenstva samostalno će odrediti članove biračkih odbora.

(članak 42. stavak 6. Zakona).

10. Nadležno općinsko izborno povjerenstvo mora imenovati članove biračkih odbora najkasnije 10 dana prije dana održavanja izbora, dakle

20. rujna 2017. do 24:00 sata

(članak 44. stavak 2. Zakona).

11. Glasovanje traje neprekidno

1. listopada 2017. od 7:00 do 19:00 sati.

Biračka mjesta se zatvaraju u 19:00 sati. Biračima koji su se zatekli na biračkom mjestu omogućit će se glasovanje i nakon 19:00 sati.

(članak 74. Zakona).

12. Birački odbor mora u što kraćem roku dostaviti zapisnik o svom radu s ostalim izbornim materijalom nadležnom općinskom izbornom povjerenstvu, a najkasnije u roku 12 sati od zatvaranja biračkog mjesta, dakle

2. listopada 2017. do 7:00 sati

(članak 65. Zakona).

13. Nadležno općinsko izborno povjerenstvo utvrdit će rezultate glasovanja na biračkim mjestima na svom području najkasnije u roku 24 sata od zatvaranja biračkih mjesta, dakle do

2. listopada 2017. do 19:00 sati.

14. Kad nadležno izborno povjerenstvo utvrdi rezultate glasovanja, bez odgode će objaviti rezultate izbora sukladno zapisnicima o radu.

(članak 86. stavak 3. Zakona).

15. Zaštita izbornog prava ostvaruje su u skladu s odredbama članka 127. do 133. Zakona.

16. Ove Obvezatne upute objavit će se u »Narodnim novinama«, a stupaju na snagu 31. kolovoza 2017.

17. Ove Obvezatne upute objavljuju se i na internetskim stranicama Državnog izbornog povjerenstva www.izbori.hr.

Klasa: 013-06/17-01/165

Urbroj: 507-03/03-17-1

Zagreb, 28. kolovoza 2017.

Predsjednik
 Đuro Sessa, dipl. iur., v. r.